b'\n_START_ARTICLE_\nHieroglyfit\n_START_PARAGRAPH_\nHieroglyfit ovat muinaisessa Egyptiss\xc3\xa4 k\xc3\xa4ytetty kirjoitusj\xc3\xa4rjestelm\xc3\xa4, jolla kirjoitettiin egyptin kielt\xc3\xa4. Sit\xc3\xa4 pidet\xc3\xa4\xc3\xa4n yhten\xc3\xa4 maailman vanhimpana kirjoitusj\xc3\xa4rjestelm\xc3\xa4n\xc3\xa4. Sana "hieroglyfi" on kreikkaa ja tarkoittaa pyh\xc3\xa4\xc3\xa4 kaiverrusta.\n_START_SECTION_\nHistoria\n_START_PARAGRAPH_\nEnsimm\xc3\xa4iset varsinaiset hieroglyfit otettiin ilmeisesti k\xc3\xa4ytt\xc3\xb6\xc3\xb6n noin 5000 vuotta sitten, jolloin Niilin laaksoon kokoontuneita heimoja alettiin yhdist\xc3\xa4\xc3\xa4 yhten\xc3\xa4iseksi valtioksi. Hallinnollisissa asioissa ei puhuttu kieli riitt\xc3\xa4nyt, vaan tarvittiin my\xc3\xb6s kirjoitusj\xc3\xa4rjestelm\xc3\xa4._NEWLINE_Niilin laaksossa muinoin k\xc3\xa4ytetyt hieroglyfit ovat yksi maailman vanhimmista kirjoitusj\xc3\xa4rjestelmist\xc3\xa4, ainoastaan sumerien nykyisen Irakin alueella kehitt\xc3\xa4m\xc3\xa4 nuolenp\xc3\xa4\xc3\xa4kirjoitus on vanhempi. Vaikka hieroglyfit poikkeavatkin t\xc3\xa4ysin nuolenp\xc3\xa4\xc3\xa4kirjoituksesta, pidet\xc3\xa4\xc3\xa4n todenn\xc3\xa4k\xc3\xb6isen\xc3\xa4, ett\xc3\xa4 sumerien esimerkki vaikutti oleellisesti siihen, ett\xc3\xa4 my\xc3\xb6s egyptil\xc3\xa4iset kehittiv\xc3\xa4t oman kirjoitusj\xc3\xa4rjestelm\xc3\xa4ns\xc3\xa4._NEWLINE_Hieroglyfej\xc3\xa4 k\xc3\xa4ytettiin tuhansien vuosien ajan, ja vaikka ne muuttuivat vuosien saatossa, pysyiv\xc3\xa4t perusteet samoina. Muinaisessa Egyptiss\xc3\xa4 puhuttu kieli kehittyi kirjoitettua huomattavasti nopeammin ja Vanhan valtakunnan kielest\xc3\xa4 tuskin olisi en\xc3\xa4\xc3\xa4 my\xc3\xb6h\xc3\xa4isempin\xc3\xa4 kausina ymm\xc3\xa4rretty mit\xc3\xa4\xc3\xa4n. Kirjakieli kuitenkin s\xc3\xa4ilyi pidemp\xc3\xa4\xc3\xa4n muuttumattomana. Varsinkin uskonnolliset tekstit kirjoitettiin usein vanhalla tavalla. T\xc3\xa4t\xc3\xa4 voidaan verrata latinan asemaan Euroopassa keski- ja uudella ajalla.\n_START_SECTION_\nHieraattinen kirjoitus\n_START_PARAGRAPH_\nMonumentaalikirjoituksessa k\xc3\xa4ytetyt hieroglyfit eiv\xc3\xa4t olleet ainoa Egyptiss\xc3\xa4 olleista kirjoitusj\xc3\xa4rjestelmist\xc3\xa4, vaan hallinnollisia asiakirjoja varten kehittyi Keskivaltakunnan aikana my\xc3\xb6s niin kutsuttu hieraattinen kirjoitus. Hieraattisella kirjoituksella tarkoitetaan hieroglyfeist\xc3\xa4 kehittynytt\xc3\xa4 yksinkertaistettua kursiivia, jota on huomattavasti nopeampi ja helpompi kirjoittaa. Hieraattinen kirjoitus oli kuitenkin p\xc3\xa4\xc3\xa4asiassa hallinnollinen kieli, eik\xc3\xa4 sit\xc3\xa4 k\xc3\xa4ytetty suuremmin uskonnollisessa yhteydess\xc3\xa4.\n_START_SECTION_\nHieroglyfien tulkinta\n_START_PARAGRAPH_\nKun hieroglyfit olivat j\xc3\xa4\xc3\xa4neet kokonaan pois k\xc3\xa4yt\xc3\xb6st\xc3\xa4, pian ei kukaan osannut niit\xc3\xa4 lukeakaan, ja vasta 1800-luvulla Jean-Francois Champollion onnistui tulkitsemaan ne._NEWLINE_Egypti oli l\xc3\xa4nsimailta suljettu valtio ennen vuotta 1798, jolloin sen valloitti Napoleon. Muun muassa Roomaan oli kuitenkin jo aikaisemmin tuotu egyptil\xc3\xa4isi\xc3\xa4 obeliskeja, joihin kaiverrettuja tekstej\xc3\xa4 muutamat tutkijat yrittiv\xc3\xa4t tulkita. Tulkinnat olivat useimmiten kuitenkin t\xc3\xa4ysin virheellisi\xc3\xa4; esimerkiksi 1600-luvulla Athanasius Kircher selitti er\xc3\xa4\xc3\xa4n Roomassa olevan obeliskin tekstin n\xc3\xa4in: "Jotta Osiris suostuisi suojelemaan Tyfonan v\xc3\xa4kivallalta, on suoritettava asianmukaiset riitit ja seremoniat uhreineen ja kutsuttava suojeleva kolminkertaisen maailman Genii sen varmistamiseksi, ett\xc3\xa4 Niilin antama hyvinvointi ei joudu vihollisen, Tyfonin v\xc3\xa4kivalloin tuhoamaksi."  Todellisuudessa on t\xc3\xa4ss\xc3\xa4 obeliskissa kuitenkin vain Egyptin 26. dynastian faarao Aprieksen nimi._NEWLINE_Napoleonin armeijan mukana tuli joukko tutkijoita ja maalareita dokumentoimaan muinaismuistoja. T\xc3\xa4st\xc3\xa4 voidaan lukea egyptologian alkaneen tieteen\xc3\xa4. Vasta Napoleonin retkikunnan my\xc3\xb6t\xc3\xa4 p\xc3\xa4\xc3\xa4stiin hieroglyfej\xc3\xa4 kunnollisesti tutkimaan. Koska muinaisegyptin kieli oli kuollut, ei sit\xc3\xa4 kuitenkaan pystytty tulkitsemaan._NEWLINE_Vuonna 1799 Napoleonin Egyptin retkell\xc3\xa4 l\xc3\xb6ydetty Rosettan kivi kuitenkin mahdollisti hieroglyfien arvoituksen ratkaisemisen. Kiveen oli kaiverrettu teksti demoottisella kirjoituksella, hieroglyfein sek\xc3\xa4 muinaiskreikaksi. Nuori ranskalainen egyptologi, Jean-Fran\xc3\xa7ois Champollion, ratkaisi viimein hieroglyfien arvoituksen vuonna 1823. H\xc3\xa4n osasi sujuvasti arabiaa ja koptin kielt\xc3\xa4, joka on muinaisegyptin viimeinen muoto, mik\xc3\xa4 auttoi h\xc3\xa4nt\xc3\xa4 suuresti. T\xc3\xa4m\xc3\xa4 oli kuitenkin viel\xc3\xa4 varsin pieni edistysaskel, sill\xc3\xa4 opittavaa oli valtavasti. Hieroglyfien tutkimuksessa tehd\xc3\xa4\xc3\xa4n edelleenkin uusia l\xc3\xb6yt\xc3\xb6j\xc3\xa4 ja kehitell\xc3\xa4\xc3\xa4n uusia kielioppik\xc3\xa4sityksi\xc3\xa4.\n_START_SECTION_\nLukusuunta\n_START_PARAGRAPH_\nHieroglyfej\xc3\xa4 voidaan kirjoittaa vaihtoehtoisesti joko ylh\xc3\xa4\xc3\xa4lt\xc3\xa4 alas, vasemmalta oikealle tai oikealta vasemmalle, mutta ei koskaan alhaalta yl\xc3\xb6s. Jos hieroglyfimerkit on jaoteltu pystysuuntaisiin sarakkeisiin, tulee niit\xc3\xa4 lukea ylh\xc3\xa4\xc3\xa4lt\xc3\xa4 alas. _NEWLINE_Osa hieroglyfeist\xc3\xa4 esitt\xc3\xa4\xc3\xa4 el\xc3\xa4inten kuvia tai ihmisten profiilikuvia. Ne osoittavat my\xc3\xb6s, kumpaan suuntaan teksti\xc3\xa4 on luettava.  Jos niiden kasvot osoittavat oikealle, vaakasuoraan kirjoitettu teksti on luettava oikealta vasemmalle, ja jos kasvot osoittavat vasemmalle, teksti on luettava vasemmalta oikealle. Vastaavalla tavalla ne osoittavat pystysuoraan kirjoitetuissa teksteiss\xc3\xa4, kumpaan suuntaan teksti etenee eri sarakkeissa.  Joistakin merkeist\xc3\xa4 ei voi p\xc3\xa4\xc3\xa4tell\xc3\xa4 miten p\xc3\xa4in ne ovat, mutta tekstiss\xc3\xa4 on l\xc3\xa4hes aina mukana sellaisia merkkej\xc3\xa4 joista lukusuunta n\xc3\xa4kyy. Esimerkiksi lintujen kuvista t\xc3\xa4m\xc3\xa4 on helppo p\xc3\xa4\xc3\xa4tell\xc3\xa4.\n_START_SECTION_\nKirjurin ty\xc3\xb6\n_START_PARAGRAPH_\nKirjurit olivat varsin arvostettuja muinaisessa Egyptiss\xc3\xa4, sill\xc3\xa4 arviolta vain noin 2\xe2\x80\x933\xc2\xa0% kansasta osasi lukea hieroglyfej\xc3\xa4 Uuden valtakunnan aikaan ja viel\xc3\xa4 harvempi kirjoittaa niit\xc3\xa4. Hieraattista kirjoitusta osattiin hieman paremmin, mutta sit\xc3\xa4k\xc3\xa4\xc3\xa4n ei osattu laajemmin kansan keskuudessa. Monet ylh\xc3\xa4iset kuvasivat joskus itsens\xc3\xa4 kirjureina, vaikkeiv\xc3\xa4t sellaisia koskaan olleetkaan.\n_START_SECTION_\nKoulutus\n_START_PARAGRAPH_\nKoska hieroglyfit ovat kirjoitusj\xc3\xa4rjestelm\xc3\xa4n\xc3\xa4 varsin monimutkainen, vaadittiin hyvin pitki\xc3\xa4 koulutusaikoja. Koulutus aloitettiin jo hyvin nuorena ja se koostui p\xc3\xa4\xc3\xa4asiassa erilaisten tekstien kopioinnista ruukunsirpaleille ja kalkkikiven paloille. Papyrus oli niin kallista, ettei sit\xc3\xa4 tuhlattu kirjoitusharjoituksiin. Monilta l\xc3\xb6ydetyilt\xc3\xa4 ruukunsirpaleilta on l\xc3\xb6ytynyt kirjoitusvirheit\xc3\xa4 ja opettajien tiedet\xc3\xa4\xc3\xa4n rangaisseen oppilaitaan._NEWLINE_Useimmat kirjurit koulutettiin vain lukemaan ja kirjoittamaan hieraattista kirjoitusta. Varsinaisia hieroglyfej\xc3\xa4 osasivat vain hyvin harvat. Kaikki temppelien kirjanpito hoidettiin hieraattisella kirjoituksella. Usein temppeliin kirjurikoulusta valmistunut kirjuri sai aluksi varsin vaatimattomia ty\xc3\xb6teht\xc3\xa4vi\xc3\xa4 ja vasta useiden kymmenten vuosien j\xc3\xa4lkeen h\xc3\xa4net saatettiin p\xc3\xa4\xc3\xa4st\xc3\xa4\xc3\xa4 kopioimaan t\xc3\xa4rkeit\xc3\xa4 uskonnollisia tekstej\xc3\xa4.'